Meer inligting oor rekenaartablette vir skole bekend(Argieffoto: Pixabay.com) Meer inligting oor hoe rekenaartablette aan leerders in staatskole verskaf en geadministreer gaan word, is in die parlement bekend gemaak deur Angie Motshekga, minister van basiese onderwys. Sy is in ŉ skriftelike parlementêre vraag daaroor uitgevra deur die IVP-LP Xolani Ngwezi. Die plan om rekenaartablette aan leerders in staatskole te verskaf, is vroeër in die staatsrede aangekondig deur pres. Cyril Ramaphosa. Wat die inwerkingtreding van die plan betref het die minister gesê dit sal in fases plaasvind. Vanjaar is ŉ proefperiode. Dan sal plaasskole en ander skole met kinders uit meer as een graad in ŉ enkele klaskamer aan die beurt kom. Daarna volg die 60% armste staatskole (kwintiele 1, 2 en 3) en laastens die welvarendste staatskole (kwintiele 4 en 5). Wat die begroting vir die rekenaartablette betref het Motshekga aangekondig ŉ groot deel van die koste sal verhaal word deurdat departementele werkboeke nie meer gedruk sal hoef te word nie. Daar is ook toegewese begrotings wat aangewend kan word, soos die geld wat vir die bevordering van wiskunde, wetenskap en tegnologie begroot is. Provinsiale begrotings en bydrae deur die private sektor sal ook aangewend word, het Motshekga gesê. Wat opleiding betref het die minister laat blyk onderwyseropleiding by onderriginstellings is reeds dienooreenkomstig aangepas. Daar sal ook indiensopleiding, vakbondsessies en aanlynopleiding wees. Rakende die sekuriteit verbonde aan die rekenaartablette het Motshekga die versekering gegee dat skole nie tablette sal ontvang alvorens die nodige veiligheidsmaatreëls nie getref is nie. Die tablette sal op ŉ trollie gemonteer word sodat dit na en van die skool se stoorkamer – wat ŉ staaldeur sal hê – gestoot kan word. Dit sal slegs vir onderwysdoeleindes gebruik kan word en sal dus “gemeenskapsonvriendelik” wees, het Motshekga bevestig.